SAAI loods 'n nuwe studiebeurs: Nasionale Sertifikaat in Plantproduksie – Cannabis & Hemp - Die Kwêvoël
June 16, 2022 June 16, 2022 kwevoel
Die toenemende momentum in die Suid-Afrikaanse cannabis en hennep (hemp) industrieë bied geleenthede om minderbevoorregte persone by hierdie mark te betrek. Vroeër vanjaar het Cheeba Cannabis Academy, 'n leidinggewende onderwys- en opleidingsinstansie in Afrika, met die aanlyn landbou opleidingskollege AGRICOLLEGES international saamgespan en 'n AgriSETA geakkrediteerde "National Certificate in Plant Production – Cannabis and Hemp" (NQF Vlak 4; SAQA ID: 49009) bekend gestel.
Die twee instansies het met die familieboerdery netwerk SAAI (Suider-Afrika Agri Inisiatief), wat meer as 9,000 familieboerderye verteenwoordig, 'n ooreenkoms gesluit vir die toekenning van 'n jaarlikse beurs vir die bekostiging van die kursus. Die bedoeling is dat die beurs twee studente uit minderbevoorregte gemeenskappe wat in cannabis en hennep verbouing in Suid-Afrika belangstel sal bevoordeel. Die kursus word per internet gedoen en strek oor 'n jaar met tien Zoom-gebaseerde lesings en 35 uur se studie per week. Die voordeel vir studente is dat hulle vanaf enige plek in Suid-Afrika via Zoom by die kursus kan inskakel. Teen die einde van die kursus sal studente 'n praktiese ervaring van sewe dae op 'n cannabisplaas deurloop.
Bogenoemde besluit spruit voort uit die huidige parlementêre debat met betrekking tot wetgewing oor die Suid-Afrikaanse cannabis industrie. Verskeie kommersiële cannabisplase is reeds besig om medisinale cannabis onder regulering van SAHPRA (South African Health Products Regulatory Authority) te verbou, terwyl DALRRD (Department of Agriculture, Land Reform and Rural Development) onlangs henneplisensies aan boere begin uitreik het.
Applikante moet Suid-Afrikaanse burgers vanuit agtergeblewe gemeenskappe wees.
Applikante moet 18 jaar of ouer wees.
Applikante moet oor 'n graad 10 of gelykwaardige kwalifikasie beskik.
Applikante moet 'n goed deurdagte essay van 2,000 woorde verskaf waarin hulle beskryf wie hulle is en waarom die beurs aan hulle toegeken behoort te word.
'n Curriculum vitae moet die applikante se aansoeke vergesel.
AGRICOLLEGES international bied bekostigbare hoop en geleenthede aan studente in Suid-Afrika, Afrika en op globale vlak deur middel van wolkgebaseerde en gedeelde e-leer rakende landbou en bevorder beginsels vir volhoubare produksie en globale voedselsekerheid.
AGRICOLLEGES international beskik oor en behou hulle bande met die globale industrie en lewer gegradueerde leiers vir die toekoms deur uitmuntende ontwikkelaars en skrywers van kursusse vanuit leidinggewende agri-opleidingsinstansies van regoor die wêreld in diens te neem.